
A sportszakos hallgatók kiégésének és motiváltságának vizsgálata a személyiség tükrében

A köznevelési tantárgyak közül a testnevelés képes a leginkább a diákok komplex fejlesztésére. Ez hatalmas felelősséget, egyúttal lehetőségek széles spektrumát jelenti a testnevelő tanárok számára. Azonban ez a sokrétű fejlesztő, nevelő tevékenység nem tud eredményesen megvalósulni, ha a pedagógus, testnevelő tanár kiégett, vagy elvesztette motivációját. Korábbi vizsgálataink ezen tényezők változásainak mérését célozták. Az eredmények alapján a képzéssel kapcsolatos elégedettség egy csökkenő, a tanulmányokkal kapcsolatos cinizmus pedig növekvő tendenciát mutatott. Ezen változás okaira korábbi vizsgálataink nem adtak magyarázatot, így jelenlegi kutatásunkban a személyiség és az alapvető pszichológiai szükségletek perspektívájából közelítünk a képzéssel kapcsolatos cinizmus emelkedő tendenciájához. Az adatok felvételére egy öt részből összeállított kérdőívet alkalmaztunk. Az első rész szociodemográfiai és saját összeállítású nyitott kérdéseket tartalmazott, melyek a képzéssel kapcsolatos elégedettséggel és gyakorlatisággal voltak kapcsolatosak. A második az MBI SS, a harmadik a GMS - 28 kérdőívekből állt. Ebben az évben hozzá adott mérőeszközeink a BFI-10 és a BPNS – Munka, tesztek voltak. A kérdőívet a egy vidéki egyetem osztatlan testnevelő tanár és edző szakos hallgatói (N=143) töltötték ki. Kutatásunk során reliabilitás vizsgálatot, korreláció analízist és különbség vizsgálatot alkalmaztunk. Eredményeink megerősítik korábbi vizsgálataink tapasztalatait: a hallgatók tanulmányaikkal kapcsolatos cinizmusa a képzési idő múlásával növekszik, az egyes évfolyamok közötti különbség cinizmus tekinteténben statisztikailag is igazolható. A cinizmus növekedése és a személyiség, dimenziói között nem találtunk kapcsolatot. Azonban további eredményeink alapján valószínűsíthető, hogy a cinizmus növekedése kedvezőtlen hatással van a belső motivációra. Nyitott kérdéseink rávilágítottak arra, jelentős igény van hallgatói részről a gyakorlat szélesebb körű integrálására. Eredményeink alapján úgy gondoljuk, hogy a tanárképzésben szükség lehet a gyakorlati és elméleti ismeretanyag arányának átalakítására.

